**JĀNIS BUKUMS** bija 2014. gadā Rīgā dibināta rokgrupa, ko izveidoja rokmūziķis Jānis Bukums, pieaicinot ģitāristus Artūru Račinski, Arturu Liedi, basģitāristu Andrjusu Jaņunu un bundzinieku Filipu Bataragu.

Projektā bija apvienojušies pieredzējuši mākslinieki un jauni dažādus žanrus pārstāvoši mūziķi, lai radītu un spēlētu eklektisku rokmūziku bez muzikāliem un stilistiskiem ierobežojumiem.

Projekta dalībnieki savu muzikālo karjeru laikā bija spēlējuši lielākajos Latvijas un ārzemju festivālos, mūzikas pasākumos un klubos — "Liepājas Dzintars", "Saldus Saule", "Roks par Neatkarību", "Sinepes un Medus", "Roks pret narkotikām", "Roks apkārt Baltijas jūrai" un daudzos citos.

Mūziķi bija koncertējuši Latvijā, Lietuvā, Igaunijā, Krievijā, Ukrainā, Armēnijā, Zviedrijā, Vācijā un Spānijā; ir bijuši TV raidījumu vadītāji un Radio dīdžeji, kā arī filmējušies mākslas filmās, reklāmās, video klipos un daudzos citos projektos. Piedalījušies dažādos muzikālos projektos un ierakstu sesijās (Latvijā un ārzemēs).

Vēsture
-------

Grupas pirmais publicētais singls un mūzikas video ir dziesma "Slāpes", kas vēlāk arī iekļauta debijas albumā "Dzīvs un Savādāks". Šī dziesma iezīmēja grupas publiskās darbības uzsākšanu. Grupas pirmais albums "Dzīvs un Savādāks" tika izdots 2015. gada martā. Albuma prezentācijas koncertā notika arī dziesmas "Creep" videoklipa pirmatskaņojums. Gan dziesmā, gan mūzikas video piedalījās dziedātāja Aija Vītoliņa.

2016. gada 7. aprīlī tika izdots grupas otrais albums "Ugunslietus". 13. maijā grupa JĀNIS BUKUMS saņēma "Radio SWH Ētera Gada Balvu 2015" nominācijā "Gada Atgriešanās". 3. jūnijā tika publicēts videoklips albuma "Ugunslietus" dziesmai "Chasing Cars". Gada beigās, 25. novembrī, "Ugunslietus" tika izdots visā pasaulē angliskajā versijā "Firerain", pateicoties noslēgtajam sadarbības līgumam ar Vācijas mūzikas ierakstu kompāniju 7US/7HARD.

2017. gada 7. februārī grupa publicēja mūzikas video dziesmai "Šī melo/She's Lying" no albuma '"Ugunslietus/Firerain". Trīs dienas vēlāk, 10. februārī, grupa "JĀNIS BUKUMS" apbalvota ar "Latvijas Metālmūzikas Gada Balvu 2016" nominācijā "Gada Balss". 17. jūlijā grupa publicēja kopdziesmu "Ledus Asara" ar Elzu Rozentāli. Dziesma bija pirmais singls no trešā albuma, kas tika izlaists 2018. gadā. 19. oktobrī grupas singls "Ziemeļu Dievi" kļuva par televīzijas raidījuma "Caur Ērkšķiem Uz..." tituldziesmu.

2018. gada 12. martā grupa laida klajā trešo singlu "Purple Rain" no tobrīd topošā albuma "Neuzvarētais", kas bija 1984. gadā sarakstītās Prinsa Rodžera Nelsona oriģināldziesmas kaverversija. Tā paša gada 19. aprīlī grupas solists Jānis Bukums tika apbalvots ar portāla alternative.lv balvu "Zelta Bumbieris". Vēlāk, 1. jūnijā, grupa publicēja ceturto singlu un mūzikas video "Vien Tev" no topošā albuma "Neuzvarētais". Galvenajā lomā — aktrise un modele Lelde Dreimane. Klipa autori — grupas basģitārists Andrjus Jaņuns un Rita Bērziņa (Susurs). 19. oktobrī grupa publicēja kopdziesmu un video "Parasts stāsts" ar X-faktora finālisti Līgu Rīderi. 29. novembrī grupa laida klajā trešo albumu "Neuzvarētais".

2019. gada 8. februārī grupas ģitārists Arturs Liede saņēma "Latvijas Metālmūzikas Gada Balvu 2018" nominācijā "Gada Mūziķis". 22. aprīlī grupa publicēja mūzikas video dziesmai "Kas Tas Ir". Dziesmas un video tapšanā piedalījās Rīgas Tehniskās universitātes karsēju komanda. Vienlaikus grupa izdeva arī trešā studijas albuma "Neuzvarētais" 12" collu vinila plati. 6. decembrī grupa publicēja videoklipu dziesmai "Kad eņģeļi raud". Dziesmas video tapa sadarbībā ar Latvijas Rokmūzikas Asociāciju. Grupu pameta ģitārists un grupas dibinātājs Artūrs Račinskis, viņa vietā nāca ģitārists Gunārs Orlovskis (agrāk spēlējis "Kaķis Maisā" un "Animal Stampede").

2023. gada 8. martā grupa izbeidza savu darbību.

Diskogrāfija
------------

Studijas albumi
* "Dzīvs un Savādāks" (2015), CD
* "Ugunslietus" (2016), CD
* "Firerain" (2016), CD
* "Neuzvarētais" (2018), CD
* "Neuzvarētais" (2019), 12" Vinils (vinilam pārmāsterējis Tālis Timrots)
* "7. dienas burvis" (2020), CD minialbums (EP)

Singli
* "Ledus asara" (2017)
* "Ziemeļu Dievi" (2017)
* "Purple Rain" (2018)
* "Vien Tev" (2018)
* "Parasts stāsts" (2018)

Atsauces
--------

1. ↑  ««Monro» solists Bukums atgriežas ar jaunu video». *TVNET.lv* (latviski). 2014. gada 30. septembris.
2. ↑  «Jāņa Bukuma jaunā grupa izdod pirmo albumu». *TVNET.lv* (latviski). 2015. gada 23. marts.
3. ↑  «Bukums uzfilmē «Radiohead» dziesmas «Creep» kaverversiju». *TVNET.lv* (latviski). 2015. gada 2. aprīlis.
4. ↑  «Jānis Bukums albuma prezentācijā pulcē savus laikabiedrus». *kasjauns.lv* (latviski). 2015. gada 27. marts.
5. ↑  «Jānis Bukums izdod otro albumu «Ugunslietus»». *TVNET.lv* (latviski). 2016. gada 7. aprīlis.
6. ↑  «RECENZIJA: Jānis Bukums "Ugunslietus"». *Neatkarīgā Rīta Avīze* (latviski). 2016. gada 3. maijs.
7. ↑  «Radio SWH savā dzimšanas dienā pasniedz Ētera gada balvu. Daudz laimes!». *TVNET.lv* (latviski). 2016. gada 13. maijs.
8. ↑  «Bukums pēc «Radiohead» ķeras klāt «Snow Patrol»». *TVNET.lv* (latviski). 2016. gada 3. jūnijs.
9. ↑  «Grupa «Jānis Bukums» noslēgusi līgumu ar Vācijas izdevniecību». *TVNET.lv* (latviski). 2016. gada 28. septembris.
10. ↑  «Pat angliski latviskais Bukums». *Neatkarīgā Rīta Avīze* (latviski). 2016. gada 8. decembris.
11. ↑  «Bukums publicē jaunu mūzikas video dziesmai «She's Lying»». *TVNET.lv* (latviski). 2017. gada 9. janvāris.
12. ↑  «"Vecais buks" Bukums laidis klajā pikantu video». *Neatkarīgā Rīta Avīze* (latviski). 2017. gada 9. janvāris.
13. ↑  «Latvijas Metālmūzikas Gada balvā triumfē "Sanctimony"». *Neatkarīgā Rīta Avīze* (latviski). 2017. gada 11. februāris.
14. ↑  «Grupa «Jānis Bukums» piedāvā jaunu singlu - duetu». *TVNET.lv* (latviski). 2017. gada 19. jūlijs.
15. ↑  «Bukums kopā ar Elzu Rozentāli iedzied "Ledus sirdi"». *Neatkarīgā Rīta Avīze* (latviski). 2017. gada 18. jūlijs.
16. ↑  ««Caur ērkšķiem uz...» vadītājs Bukums laidis klajā šova tituldziesmas mūzikas video». *TVNET.lv* (latviski). 2017. gada 1. decembris.
17. ↑  «Latvijā radīta jauna versija par Prinsa leģendāro «Purple Rain»». *TVNET.lv* (latviski). 2018. gada 12. marts.
18. ↑  «Pasniegtas Alternative.lv Mūzikas balvas 2018 - alternative.lv». *www.alternative.lv* (latviešu). Skatīts: 2023-02-27.
19. ↑  «Jaunajā Bukuma klipā varam trīs minūtes lūkoties Leldei Dreimanei acīs». *TVNET.lv* (latviski). 2018. gada 1. jūnijs.
20. ↑  «"X Faktora" dalībnieci Līgu Rīderi šādā ampluā tu vēl nebūsi redzējis!». *TVNET.lv* (latviski). 2018. gada 19. oktobris.
21. ↑  «Grupa "Jānis Bukums" prezentē jauno albumu "Neuzvarētais"». *TVNET* (latviešu). 2018-11-29. Skatīts: 2019-01-28.
22. ↑  «Pasniegtas Latvijas Metālmūzikas gada balvas». *www.lsm.lv* (latviešu). Skatīts: 2019-02-10.
23. ↑  «Metālmūzikas Gada balvā triumfē Māra». *nra.lv* (latviešu). Skatīts: 2019-02-12.
24. ↑  «Rokeris Jānis Bukums laiž klajā plati un jaunu videoklipu». *www.diena.lv*. Skatīts: 2019-04-22.
25. ↑  «JĀNIS BUKUMS publicē mūzikas video "Kad Eņģeļi Raud"». *www.musiclatvia.lv*. Arhivēts no oriģināla, laiks: 2019-12-09. Skatīts: 2019-12-06.

Ārējās saites
-------------

* Mājaslapa Archived 2017. gada 14. jūlijā, *Wayback Machine* vietnē. (latviski)
* Facebook lapa (latviski)
* Twitter konts (latviski)
* Youtube kanāls (latviski)
* Instagram konts (latviski)